钦定古今图书集成/明伦汇编/官常典/第524卷 > 刘恩
## 钦定古今图书集成/明伦汇编/官常典/第524卷 > 刘恩

按《元史》本传：“恩字仁甫，洺之洺水人，后徙威州。父辛
归国，署贝州长。恩幼知读书，勇而有谋，以材武隶军
籍，累功为百户，俄迁管军总管，佩银符，太傅府经历。
从入蜀，数有战功。宋刘整将兵守泸州。中统三年，都
元帅纽璘遣恩谕整降，以功易赐金符。至元三年，宋
将以战船五百艘载甲士三万人，夹江上游，先以一”
万人据云顶山，欲取汉州。恩率千人渡江与战，杀其
将二人，士卒三千馀人，溺死者不可胜计。授成都路
管军副万户。六年，从平章赛典赤攻嘉定，过九顶山，
与宋军遇，生擒其部将十八人，械送京师，赏赉甚厚。
九年，从皇子西平王、行省也速带儿征建都，恩将游
兵为先锋，师次其地，一日三战皆捷。建都兵夜来犯
围，恩御之，死者千馀人。时师久驻，食且尽，恩画策招
谕沿江诸蛮，得粮三万石，牛羊二万头，士气益振。建
都因山为城，山有七巅，恩夺其五，断其汲道。建都穷
蹙乃降。入朝，升管军万户，戍眉州。十二年，昝万寿以
嘉定降，恩移戍嘉定。安西王遣使召恩至六盘山，问
曰：“江南已平，四川未下，奈何？”恩曰：“若以重臣之不徇
私者，奉诏督责之，则半年可下矣。”王即遣恩与府僚
木儿赤乘传以闻。帝以为然，命丞相不花等行枢密
院于西川，授恩同佥院事。十五年，重庆降，守将张万
走夔府，以兵固守。不花遣恩招之，万以城降。旬月之
间，得其大小州邑六十四。十六年入朝，赏赉有加，授
四川西道宣慰使，改副都元帅，率蒙古、汉军万人征
斡端，进都元帅，宣慰使如故。赐宿烈孙皮衣一、锦衣
一，及弓刀诸物。师次甘州，奉诏留屯田，得粟二万馀
石。十八年，命恩进兵斡端，海都将玉论亦撒率兵万
人迎战。游骑先至，恩设伏以待，大败之。海都又遣八
把率众三万来侵，恩以众寡不敌，成师而还。二十二
年，佥行枢密院事，卒。